CELEX: 62014CN0151
Language: el
Date: 2014-03-31 00:00:00
Title: Υπόθεση C-151/14: Προσφυγή της 31ης Μαρτίου 2014 — Ευρωπαϊκή Επιτροπή κατά Δημοκρατίας της Λεττονίας

26.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 159/19
            
         Προσφυγή της 31ης Μαρτίου 2014 — Ευρωπαϊκή Επιτροπή κατά Δημοκρατίας της Λεττονίας
   (Υπόθεση C-151/14)
   2014/C 159/26
   Γλώσσα διαδικασίας: η λεττονική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: I. Rubene και H. Stølbæk)
   
      Καθής: Δημοκρατία της Λεττονίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι τα συμβολαιογραφικά καθήκοντα, όπως ορίζονται επί του παρόντος στην έννομη τάξη της Λεττονίας, δεν μπορούν να θεωρηθούν ότι συνιστούν άσκηση δημοσίας εξουσίας, κατά την έννοια της εξαιρέσεως του άρθρου 51, πρώτη παράγραφος, της Συνθήκης για τη λειτουργία της Ευρωπαϊκής Ένωσης, και, ως εκ τούτου, να διαπιστώσει ότι, η προϋπόθεση της λεττονικής ιθαγένειας που επιβάλλει η νομοθεσία της Δημοκρατία της Λεττονίας για τον διορισμό ως συμβολαιογράφου εισάγει δυσμενή διάκριση λόγω ιθαγένειας, την οποία απαγορεύει το άρθρο 49 της Συνθήκης.
            
         
               —
            
            
               να διαπιστώσει ότι η Δημοκρατία της Λεττονίας αθέτησε τις υποχρεώσεις που υπέχει από το άρθρο 49 της Συνθήκης, εξαρτώντας τον διορισμό συμβολαιογράφου από προϋπόθεση ιθαγένειας.
            
         
               —
            
            
               να καταδικασθεί στα δικαστικά έξοδα η Δημοκρατία της Λεττονίας.
            
         
      Ισχυρισμοί και κύρια επιχειρήματα
   
   Η Επιτροπή υποστηρίζει ότι η προϋπόθεση της ιθαγένειας για την πρόσβαση στο επάγγελμα του συμβολαιογράφου εισάγει δυσμενείς διακρίσεις και επιβάλλει δυσανάλογους περιορισμούς στην ελευθερία εγκαταστάσεως. Κατά συνέπεια, η Δημοκρατία της Λεττονίας αθέτησε τις υποχρεώσεις που υπέχει από το άρθρο 49 της Συνθήκης για τη λειτουργία της Ευρωπαϊκής Ένωσης.
   Η Επιτροπή προβάλλει ότι, δεδομένης της φύσεώς τους, τα καθήκοντα που αναθέτει στους συμβολαιογράφους η νομοθεσία της Δημοκρατία της Λεττονίας δεν σχετίζονται με την άσκηση δημόσιας εξουσίας και ότι, κατά συνέπεια, η προϋπόθεση ιθαγένειας για την πρόσβαση στο επάγγελμα του συμβολαιογράφου δεν μπορεί να δικαιολογηθεί από την εξαίρεση που προβλέπει το άρθρο 51 της Συνθήκης για τη λειτουργία της Ευρωπαϊκής Ένωσης.